La Conselleria d'Obres Públiques i Mobilitat executarà el tercer carril de la CV-35 fins a Llíria
15 de novembre de 2019

L'Ajuntament de Llíria, a través de la Regidoria de Mobilitat Sostenible ha valorat “molt positivament” l'anunci fet per la Conselleria d'Obres Públiques i Mobilitat sobre la materialització de la 2a fase del contracte amb la concessionària de les autovies CV-35 i CV-50.

Segons ha explicat el regidor delegat de l'àrea, Paco García, la Generalitat “ampliarà el tram de la CV-35 entre La Pobla de Vallbona i Llíria, que actualment té 2 carrils per sentit i passarà a ser de 3. La longitud de l'actuació serà de 6 quilòmetres”.

Igualment, es durà a terme la duplicació de la calçada de la CV-35 des de Casinos a Losa del Obispo, que actualment és una carretera convencional d'un carril per sentit, passant a ser una autovia amb 2 carrils. Este tram té 14,5 quilòmetres.

Les obres afectaran els termes municipals de La Pobla de Vallbona, Benissanó, Llíria, Casinos, Villar del Arzobispo i Losa del Obispo. Les mateixes tindran una duració de 18 mesos i començaran en breu.

“Esta nova inversió de la Generalitat en esta legislatura contribuirà en la millora de la mobilitat entre les comarques del Camp de Túria i els Serrans amb el Cap i Casal. El que articularà així una bona xarxa de comunicacions per carretera dins de l'àrea metropolitana de València”, ha apuntat Paco García.